Pressemeddelelse, januar 2018

**Dansk storfilm tiltrækker *Game of Thrones*-stjerne**

**Den tyske *Game of Thrones*-stjerne Tom Wlaschiha får rollen som den tyske officer Gerhard i I KRIG & KÆRLIGHED, som bliver den første danske spillefilm nogensinde fra perioden under 1. verdenskrig.**

Tom Wlaschiha er blevet verdensberømt med sin rolle som “The Faceless Man, Jaqen H’ghar” i tv-serien *Game of Thrones* som han har medvirket i siden Sæson 2 - i alt har han medvirket i 3 sæsoner af HBO’s megasucces. Nu er det lykkedes Fridthjof Film at tiltrække ham til den nye danske storfilm I KRIG & KÆRLIGHED, hvor han får rollen som den tyske officer Gerhard.

I storfilmen, som er skrevet af instruktør Kasper Torsting, spiller han blandt andre sammen med stortalentet Sebastian Jessen, Rosalinde Mynster, Thure Lindhardt, Natalie Maduenõ og Ulrich Thomsen.

Tom Wlaschiha spiller den tredje af filmens bærende roller som den lokale tyske officer Gerhard. Tom blev internationalt kendt, da han i 2012 fik rollen som den mystiske snigmorder Jaqen H’ghar i *Game of Thrones*. Han har derudover haft en bærende rolle i krimiserien *Crossing Lines* og har medvirket i spillefilm som *Resistance* og den Oscar-nominerede *Mr. Turner*.

**Historien**

Da Esben fingerer sin egen død, er det for at flygte fra krigen og blive forenet med sin elskede kone Kirstine og deres søn Karl efter 3 år. Men alt er ændret i hans fravær...

Den charmerende tyske officer Gerhard har overtaget rollen som familiefar og bejler kraftigt til Kirstines hjerte. I skjul på sit eget loft bliver Esben vidne til dette mareridt og må sætte alt ind for sin overlevelse, kærligheden og at redde familien.

**Fridthjof Films største produktion til dato**

I KRIG & KÆRLIGHED produceres af Fridthjof Film, og er selskabets største projekt til dato. Filmens største støtter er Det Danske Filminstitut (Markedsordningen), Danmarks Radio samt Fabrikant Mads Clausens Fond der har bidraget med et større millionbeløb.

Derudover er filmen støttet af FilmFyn, Sønderborg Kommune og Tønder Kommune.

I KRIG & KÆRLIGHED har som den første danske film opnået støtte hos den Tjekkiske Film Fond, idet dele af filmen optages i Tjekkiet. Den co-produceres med Film United og co-producer Rick McCallum, der er bedre kendt som producer af *Star Wars*-filmene. Idet filmen naturligt foregår på dansk og tysk har Filmförderung Hamburg Schleswig-Holstein (FFHSH) støttet projektet med co-producerne Christian Friedrichs og Kerstin Ramcke fra Nordfilm Kiel, der er datterselskab til et af Tysklands største produktionsselskaber, Studio Hamburg Production Group. Slutteligt er filmen støttet af Creative Europe MEDIA.

I KRIG & KÆRLIGHED får gallapremiere i Sønderborg på 100-årsdagen for afslutningen på 1. Verdenskrig d. 11. november 2018.

For yderligere oplysninger, kontakt venligst undertegnede.

Med venlig hilsen

Have Kommunikation

Tlf. 33252107

Kontakt: Michael Feder, michael@have.dk, mobil: 22434942

**Fakta om I KRIG & KÆRLIGHED**

**Rolleliste:**

Sebastian Jessen: Esben

Rosalinde Mynster: Kirstine

Tom Wlaschiha: Gerhard

Thure Lindhardt: Hansen

Ulrich Thomsen: Müller

Natalie Maduenõ: Marie

Morten Brovn: Jes

**Holdet:**

Instruktør: Kasper Torsting

Manuskriptforfattere: Ronnie Fridthjof og Kasper Torsting

Producer: Ronnie Fridthjof

Fotograf: Jesper Tøffner

Producent: Fridthjof Film

Co-producenter: Nordfilm Kiel og Film United

Samarbejdspartnere: Det Danske Filminstitut, DR, Fabrikant Mads Clausens Fond, Nordisk Film & TV Fond, Filmförderung Hamburg Schleswig-Holstein (FFHSH), Sønderborg Kommune, Tønder Kommune, FilmFyn, Creative Europe MEDIA, Den Tjekkiske Film Fond, NDR og TV2 Norge.

Distributør: United International Pictures

**Om Fridthjof Film:**

Fridthjof Film A/S blev grundlagt i 2000 og er i dag en markant spiller indenfor spillefilm, TV-serier og dokumentarer. Selskabet søger altid en balance mellem kunstnerisk kvalitet og det kommercielle og har en lang historik med film der er åbnet nr. 1 i biografen og vundet priser på nogle af de største festivaler i verden som Cannes, Emmy Awards, Berlin Film festival, Venice m.fl., samt solgt til alle de største kanaler herunder HBO, Netflix, DR, TV2, Discovery, m.fl. Fridthjof Film samt de tre søsterselskaber, Postyr Postproduktion, Gilyd og Udstyrsfabrikken, har tilsammen over 40 dygtige medarbejdere der hver dag arbejder med film & TV. Fridthjof Film har et mangeårigt samarbejde med Nordisk Film der også ejer 25 % af aktierne.